钦定古今图书集成/明伦汇编/官常典/第094卷 > 辽智烈王杲
## 钦定古今图书集成/明伦汇编/官常典/第094卷 > 辽智烈王杲

按《金史》本传：“杲本名斜也，世祖第五子，太祖母弟。收
国元年，太宗为谙班勃极烈，杲为昃勃极烈。天辅元
年，杲以兵一万攻泰州，下金山县，女固、脾室四部及
渤海人皆来降，遂克泰州。城中积粟，转致乌林野，赈
先降诸部，因徙之内地。天辅五年，为忽鲁勃极烈都
统内外诸军，取中京，实北京也。蒲家奴、宗翰、宗干、宗”
磐副之，宗峻领合扎猛安，皆受金牌。耶律余睹为乡
导。诏曰︰：“辽政不纲，人神共弃。今欲中外一统，故命汝
率大军以行讨伐。尔其慎重兵事，择用善谋，赏罚必
行，粮饷必继，勿扰降服，勿纵俘掠，见可而进，无淹师
期。事有从权，毋烦奏禀。”复诏曰︰：“若克中京，所得礼乐
图书文籍，并先次津发赴阙。”当是时，辽人守中京者，
闻知师期，焚刍粮，欲徙居民遁去。奚王霞末则欲视
我兵少则迎战，若不敌则退保山西。杲知辽人无斗
志，乃委辎重，以轻兵击之。六年正月，克高恩、回纥三
城，进至中京，辽兵皆不战而溃，遂克中京，获马一千
二百、牛五百、驼一百七十、羊四万七千、车三百五十
辆。乃分兵屯守要害之地，驻兵中京，使使奏捷献俘。
诏曰：“汝等提兵于外，克副所任，攻下城邑，抚安人民，
朕甚嘉之。分遣将士，招降山前诸部，计已抚定。山后
若未可往，即营田牧，俟秋大举，更当熟议，见可则行。
如欲益兵，具数来上。无恃一战之胜，辄自弛慢。善抚
存降附，宣谕将士，使知朕意。”完颜欢都游兵出中京
南，遇骑兵三十馀，绐曰：“乞明旦来降于此。”杲信之，使
温迪痕、阿里出、纳合钝恩、蒲察婆罗偎、诸甲拔剔邻
往迎之。奚王霞末兵围阿里出等，遂据坂去马，皆殊
死战，败霞末兵，追杀至暮而还。是役，纳合钝恩功为
多。宗翰降北安州，希尹获辽护卫习泥烈，言辽主在
鸳鸯泺畋猎，可袭取之。宗翰移书于杲，请进兵。使者
再往，曰：“一失机会，事难图矣。”杲意尚未决，宗干劝杲
当从宗翰策，杲乃约宗翰会奚王岭。既会，始定议。杲
出青岭，宗翰出瓢岭，期羊城泺会军。时辽主在草泺，
使宗翰与宗干率精兵六千袭之。辽主西走，其都统
马哥趋𢭏里挞，宗翰遣挞懒以兵一千往击之。挞懒
请益兵于都统杲，而获辽枢密使得里底父子。西京
已降复叛，杲使招之，不从，遂攻之，留守萧察剌逾城
降。四月，复取西京，杲率大军趋白水。泺分遣诸将，招抚未降州郡及诸部族，于是辽秦晋国王耶律捏里
自立于燕京，山西诸城虽降而人心未固。杲遣宗望
奏事，仍请上临军。耶律坦招西南招讨司及所属诸
部，西至夏境，皆降。耶律佛顶亦降于坦。金肃、西平二
郡汉军四千叛去。坦与阿沙兀野、挞不野简料新降
丁壮，迨夜袭之。诘旦，战于河上，大败其众，皆委仗就
擒。耶律捏里移书于杲请和，杲复书责以“不先禀命
上国，辄称大号，若能自归，当以燕京留守处之。”捏里
复以书来，其略曰：“昨即位时，在两国绝聘交兵之际，
奚王与文武百官同心推戴，何暇请命！今诸军已集，
傥欲加兵，未能束手待毙也。昔我先世未尝残害大
金人民，宠以位号，日益强大，今忘此施，欲绝我宗祀，
于义何如也？傥蒙惠顾，则感戴恩德，何有穷已！”杲复
书曰：“阁下向为元帅，总统诸军，任非不重，竟无尺寸
之功，欲据一城以抗国兵，不亦难乎！所任用者，前既
不能死国，今谁肯为阁下用者？而云主辱臣死，欲恃
此以成功，计亦疏矣。幕府奉诏归者官之，逆者讨之。
若执迷不从，期于殄灭而后已。”捏里乃遣使请于太
祖，赐捏里诏曰：“汝辽之近属，位居将相，不能与国存
亡，乃窃据孤城，僭称大号，若不降附，将有后悔。”六月，
上发京师，诏都统曰：“汝等欲朕亲征，已于今月朔旦
启行。辽主今定何在？何计可以取之？其具以闻。”杲使
马和尚奉迎太祖于挞鲁河。干鲁娄室败夏将李良
辅，使完颜希尹等奏捷，且请徙西南招讨司诸部于
内地。希尹等见上于太泺西南，上嘉赏之。上至鸳鸯
泺，杲上谒。上追辽主至回离畛川。南伐燕京，次奉圣
州。诏曰：“自今诸诉讼书付都统杲决遣，若有大疑，即
令闻奏。”太祖定燕京，还次鸳鸯泺，以宗翰为都统，杲
从上还京师。太宗即位，杲为谙班勃极烈，与宗干俱
治国政。天会三年，伐宋，杲领都元帅居京师，宗翰、宗
望分道进兵。四年，再伐宋，获宋二主以归。天会八年
薨。皇统三年，追封辽越国王。天德二年，配享太祖庙
庭。正隆例封辽王。大定十五年，谥曰“智烈。”子孛吉。